Više od 65 povrijeđenih u sukobima s beogradskom žandarmerijom
Oko 300 demonstranata bacalo je kamenje i kante za smeće na policajce koji su tek uporabom palica i suzavca uspjeli rastjerati napadače
Dok Albanci slave tek usvojenu deklaraciju o neovisnosti Kosova, Srbi protestiraju u Beogradu gdje je više od 65 ljudi povrijedjeno u sukobima sa specijalnim postrojbama srbijanske žandarmerije u nedjelju navečer. U beogradskoj Hitnoj pomoći, doktor Aleksandar Marinković nije mogao dati konačan broj povrijeđenih ali je potvrdio brojku od 18 policajaca i 10 civila koji su pretrpjeli ozljede ispred američkog veleposlanstva, javila je novinska agencija Beta. Ozlijeđeni pripadnici žandarmerije, mnogi sa teškim povredama i obilnim krvarenjima, smješteni su u Vojno-medicinsku akademiju. Iz Urgentnog centra Kliničkih bolnica Beograda, kažu kako su primili više od 35 lakše povrijeđenih ljudi koji su poslije medicinske pomoci pušteni kućama. Oko 300 demonstranata, pretežito mlađih ljudi, bacalo je kamenje i kante za smeće na policajce koji su tek uporabom palica i suzavca uspjeli rastjerati napadače od zgrade američkog veleposlanstva u centru Beograda. Grupe huligana nastavile su divljati Beogradom. Demolirali su restorane McDonald’sa na Slaviji i na Terazijama u najužem centru, pljačkali kioske i lupali po automobilima. U divljanju demonstranata stradale su i novinske ekipe televizijskih postaja državne televizije RTS, kao i ekipe televizija StudioB, B92 i agencije Fonet. Polomljena su i stakla na slovenskom veleposlanstvu u Beogradu Demonstranti su nosili zastave Srbije i parole “Kosovo je Srbija” i “Ubi, zakolji, da Šiptar ne postoji,” te su skandirali ime haškog optuženika Ratka Mladića - javila je privatna radio-televizija B92. Demonstranti su izašli i na ulice u Novom Sadu, drugom po veličini gradu u Srbiji, gdje su razbili stakla na McDonald’s restoranu i na tri pekarnice, vjerojatno u vlasništvu Albanaca. Policija je zaustavila demonstrante u pokušaju da napadnu slovenski trgovački centar Mercator, javili su beogradski mediji.